Document ID: /roh_data/filtered/fineweb-2-filterrobots_roh.jsonl.gz/41126

Gia avant in'onn aveva il cussegl d'administraziun da la Péra communitgà ch'il runal dovra ina sanaziun. Per realisar il project avevan ils responsabels lantschà ina campagna da finanziaziun sut il motto «Lein salvar nies Runal Péra».
Uss, var in'onn pli tard, èn avunda daners vegnids ensemen per realisar il project. Bain hajan ins manchentà la finamira da 470'000 francs, ils daners che sajan dentant avant maun tanschian per in emprim pass.
Nova staziun a val ed a culm
Concret duai vegnir realisà ina nova staziun a val ed a culm, cun ina nova suga e novs giuvs. Plinavant vegnan las pitgas existentas dal runal sanadas, quai entras ina firma da la Germania. I sa tractia tenor communicaziun da la varianta, la pli favuraivla.
Emprimas lavurs sajan gia vegnidas fatgas. Las grondas lavurs duain alura vegnir fatgas l’atun. Cun las mesiras che vegnan prendidas sperian ins da mantegnair il manaschi en la furma actuala per ils proxims 20 onns.